Mediaverklaring: Kraakvars-kykgenot in Januarie – VIA is in hoogste rat! | LitNet
Mediaverklaring: Kraakvars-kykgenot in Januarie – VIA is in hoogste rat!
LitNet TV 2020-12-14
Ghoema woema is 'n spesiale dokkie vir liefhebbers van jazzmusiek en -danse. As die klanke van slim improvisasie en gepunteerde ritmes op saksofoon en klavier jou tone laat krul, sal dié eenmalige, spesiale episode jou groot plesier gee. Die verteller, Warren Carstens, is 'n bekende in Kaapse jazzkringe en beloof 'n roerende en insiggewende blik op die geskiedenis van jazzmusiek en -dans in die Kaap. Vrydagaand 8 Januarie om 17:30, met herhalings op 11 Januarie (18:30), 13 Januarie (22:00) en 15 Januarie (17:30).
Kyk net wat vermag Herman Lensing in 'n mikrogolfoond. In Herman se mikro-geheime kombineer hy sy twee liefdes: gesels en kos maak. Bekendes kuier saam, en as die kos eers in die mikro is, is dit vraetyd – jy gaan meer as net kosgeheime hoor in dié splinternuwe reeks. Seisoen 1 begin Woensdag 20 Januarie om 17:00, met herhalings op Woensdae om 11:00 en Sondae om 16:30 (van 7 Februarie).
Nog kosopwinding wag in Afloskombuis, waar twee spanne elke week met mekaar meeding om 'n heerlike dis te berei. Die gewilde akteur Neels van Jaarsveld is die aanbieder. Maar daar is 'n vangplek: Die drie lede van elke span maak beurte in die kombuis, en wanneer hulle mekaar aflos, moet hulle raai wat die vorige een beplan het, en leidrade los vir die een wat nog kom en die gereg moet klaarmaak. Van die hand tot die mond, val die pap op die grond! Soms. En soms nie. Kyk saam van Vrydag 22 Januarie om 17:30, met herhalings Saterdae om 19:00.